Nazaretas
Nazaretas (arab. الناصرة = an-Nāṣira, hebr. ‏נָצְרַת‏‎ = Nāṣəraṯ, gr. Ναζαρέτ, lot. Nazareth) – miestas Izraelyje, Šiaurės apskrities sostinė ir didžiausias miestas. Vienas svarbiausių krikščionių piligriminių kelionių centrų. Nazaretas taip pat yra laikomas Izraelio arabų sostine. Jie sudaro absoliučią daugumą miesto gyventojų. Nazareto metropolinėje zonoje gyvena 185 tūkst. gyventojų, iš kurių daugiau kaip 145 tūkst. yra arabai. Miestas išsidėstęs Nazareto kalvų grandinėje nuo 320 m iki 490 m virš jūros lygio, 25 km į vakarus nuo Galilėjos ežero. Išvystyta suvenyrų, keramikos dirbinių, gitarų bei kulto reikmenų gamyba, taip pat tekstilės ir tabako pramonė. Pasak Evangelijų, Nazarete yra gyvenęs Jėzus Kristus (kartais vadinamas Nazariečiu). Kai kurie istorikai su tuo nesutinka, tvirtindami, jog Nazareto kaip gyvenvietės nebuvo Jėzaus laikais ir jis istoriniuose šaltiniuose paminėtas tik IV mūsų eros amžiuje. Senajame Testamente, Talmude ir Juozapo Flavijaus veikaluose Nazaretas neminimas.